स्वामी कार्तिकेय नै मेरे पति गी आखेया जे ए विद्या जिदा प्रकाश मेरे वर कन्ने तुंदे हिरदे च होआ ऐ, इसी तुसें कुसै नेए शिष्य गी देना जेड़ा एक-श्रूतधर होयै अर्थात् जेड़ा इक बारी गुरु दे मुंहा दा सुनियै उसी अपने हिरदे धारणा करी लै। उस दिनै कोला लेइयै मेरा पति नेह् शिष्य दी डोका च ध्यान-मगन बैठे दे रौंह्‌दे न ते जप करदे-करदे दिन बिताई ओड़दे न। इस लेई तुस जाइयै कुतू नेया शिष्य तुप्पी आनो। इदे कन्ने तुंदा कम्म बी सिद्ध होई जाग ते मेरे पति दी दरिद्रता बी दूर होग जाग। वर्षाचार्य दी पत्नी दी गल्ल सुनियै अस एक-श्रुतधर बालक दी खोज च केई जगह फिरे पर नेया वालक असेंगी कुते नेई मिलेया। हे माता! अज तुंदे एक-श्रतुधर इस बालकै गी दिक्खियै साढ़ी यात्रा दा सारा परिश्रम दूर होई गेया ऐ ते असें गी बढ़ी प्रसन्नता होई ऐ। वररुचि दी माता आखन लगी-पुत्रो! जदूं इस बालकै दा जनम होआ हा तां अकाशवाणी नै दस्सेया हा जे ए तेरा पुत्र एक-श्रुतधर होगा ते वर्ष आचार्य कोला विद्या प्राप्त करियै व्याकरण शास्त्र गी बड़े प्रतिष्ठा दे पद पर पजाग।